GIFT พุ่งเกือบ 9% นิวไฮตั้งแต่เข้าตลาดฯ ลุ้นกำไรทำสถิติสูงสุดใหม่
GIFT พุ่งเกือบ 9% สูงสุดตั้งแต่เข้าตลาดฯ ล่าสุด ณ เวลา 16.30 น. ราคาอยู่ที่ 7.45 บาท บวก 0.60 บาท หรือ 8.76% สูงสุดที่ 7.45 บาท ต่ำสุดที่ 6.65 บาท มูลค่าซื้อขายที่ 65.95 ล้านบาท โบรกฯ แนะ “ซื้อ” ชูเป้า 7.50 บาท คาดกำไรทำสถิติสูงสุดใหม่ต่อเนื่อง
22 มี.ค. 2560

ผู้สื่อข่าวรายงานว่า ราคาหุ้นบริษัท แกรททิทูด อินฟินิท จำกัด (มหาชน) หรือ GIFT ณ เวลา 16.30 น. ราคาอยู่ที่ 7.45 บาท บวก 0.60 บาท หรือ 8.76% สูงสุดที่ 7.45 บาท ต่ำสุดที่ 6.65 บาท มูลค่าซื้อขายที่ 65.95 ล้านบาท โดยราคาปรับตัวสูงสุดตั้งแต่เข้าตลาด เมื่อวันที่ 3 มิถุนายน 2554

ด้านบล.บัวหลวง แนะนำ “ซื้อ” GIFT ราคาเป้าหมาย 7.50 บาท/หุ้น โดยคาดทิศทางของกำไรเปรียบเทียบเป็นรายไตรมาส มีแนวโน้มจะสร้างสถิติสูงสุดใหม่ได้อย่างต่อเนื่อง จากฐานรายได้ผลิตภัณฑ์กลุ่ม HPC สินค้าอุปโภคหลักในชีวิตประจำวันที่มีความมั่นคง ในส่วนของกำไรที่จะขยายตัวสูง ปัจจัยหนุนจะมาจาก  ธุรกิจอาหารและยา (FBS) ที่ตอบโจทย์การบริโภคในปัจจุบัน และการก้าวเข้าสู่สินค้า Brand owner ที่ให้มาร์จิ้นสูง คาดจะหนุน CAGR 2559-2562 โตได้เฉลี่ย 25%
ขณะที่บริษัทมีรายได้จากธุรกิจหลัก HPC หรือ Home care, Personal care&amp; Cosmetic ซึ่งมีสัดส่วน 73% ของรายได้ ที่ผลิตส่วนผสมให้กับ กลุ่มธุรกิจ แชมพู, สบู่, โลชั่นทาผิว, ครีมกันแดด, เครื่องสำอาง ฯลฯ เกือบทุกยี่ห้อดังที่มีอัตราการบริโภคสูง จะหนุนการเติบโตอย่างมั่นคง
ทั้งนี้คาดว่าอัตรากำไรขั้นต้นของบริษัทในปี 2560-2561 จะสามารถปรับเพิ่มขึ้นเป็น 24-25% ตามลำดับ (Vs. ปี 2560 22.7%) เป็นผลจาก การสร้างแบรนด์สินค้าความงามเป็นของตัวเอง เช่น ผลิตภัณฑ์คอลลาเจน, สบู่ลดปัญหาสิวและริ้วรอย ยี่ห้อ DE LxAMOUR ผ่านช่องทาง Direct marketing และ Online และการร่วมผลิตสินค้า PC &amp; Cosmetic ให้กับ Brand Owner โดยคาดว่าจะได้เห็นพัฒนาการที่พลิกโฉมกำไรของบริษัทตั้งแต่ปลายไตรมาส 2/60